Ostende

Ostende is e Belgische stad in de provinsje West-Vloandern. Ze ligt an de Vlamsche Kust. Buutn Ostende zelve, zyn der nog e poar deelgemeentn, Stène, Mariakerke, Raversyde en Zandvoorde. Der weunn in 't geheel oast 70.000 menschen. Roend Ostende liggn de gemeentn Middelkerke, Gistel, Oedeburg en Brèènienge. In de Middeleeuwn laag Ostende an den oostkant van e schiereiland, Ter Streep. An de westkant laag Westende en in 't middent laag Middelkerke. De polder achter 't eiland liep allene by springty oender, twèè kèèren per joar. Deur d'inpolderienge kaamt de Ploate an 't vasteland te liggn. 

 Verkèer en platsjes 
De stad is e belangryk verkèersknooppunt, en et byvoorbeeld nen aavn, e vliegpling en ne jachtaavn. De stoasje van Ostende is ook et endpunt van de tring, dus je moe doar ofstappn, oftewel direct were kèern, mo je ku wêl direct de kusttram pakkn, want dedien stopt ook an de stoasje. Je kut ook de ottoobus pakkn no de banlieue of een va de buutnlynen no Brugge, Gistel, Oedenburg, Veurne, Ichtegem, Klemskerke, Toeroet, Diksmude, Middelkerke en vele meer. In 't sezoejn kost je vroeger no Ieper en Bellewaerde me de bus, ma in 2012 e ze die liene afgeschaft.

E poar belangryke platsen in Ostende zyn 't Petit Paris; die name verwyst nog noa de tyd toun da Ostende twètalig was, 't Pêêrd (Leopold I pling), woa dat er e reusachtig standbèeld stoat van uze èeste keunink en 't Marie-Josépling. In 't centrum van de stad lig et Woapenpling met 'n schône kiosk in 't middn.

 Beziensweirdigheedn  
15px Kykt noa Bouwkundig erfgoed in Ostende dêel 1 en dêel 2

 Cultuur 

Ostende is ook de stad van artiestn gelik Arno, James Ensor, Leon Spilliaert, Constant Permeke, Gustaaf Sorel, Jef van Tuerenhout en Raoul Servais en entertainers gelik Kamagurka, Herr Seele, Gunter Lamoot, Lucy Loes, Preuteleute, ...

En vergit de Paulusfèestn nie te middn ogustus woar da je veel artiestn uut eign streke kunt zien uptreedn, vooral Lucy Loes trokt doa assan vele volk aze speelde.

J'et ook e ferme hardcore en punkrockscene, bekende groepn van by uus zyn oundermèer Death Before Disco, Dedicted, 7 works en Ladbroke.

De stoeten Ostendenoare, rond de joarn 1980-90 e satirisch weekblad, moa nu en mysterieuzn actiegroep die ’t gemunt êt ip de monumentn ter ère van keunienk Leopold II in Ostende. Z'en in 't verleden al e ki zyn and ofgezaagd.

In 't gehucht Raversyde ligt 't Provinciaal Doming Raversyde.

Et boegbèeld van Ostende is De zèe va George Grard, het standbèeld voorn het Casino Kursoal, deur de Ostendenoars Dikke Mathille genoemd. In 2005 is't er een discusje gewist of da't standbeeld ip eur oorspronkelikke platse ip de oostellienge moest gezet wordn, moa der was zovele trammelant doarteegn da ze toch moa beslootn en om et te loatn woar dat 't was. Z'en der ook e soorte van bier achter genoemd.

 Toale 
De tale van 't Ostens schèelt vele met andere dialecten in 't West-Vlams. 

In Ostende (lik up vele plekkn an de kust), gebruukn ze in te plekke van de /êe/ de /èè/. Ze zeggn dus nie me men êen bêen in de zêe, mo me men èèn bèèn in de zèè (klanke lik de êeste i in illetriek, mor e bitje langer), of lik de twidde e in 't Fransche élève.

De grotste kenner van 't Ostens is Roland Desnerck. 't Ostens Woordeboek is van em.

 Polletiek 
De burgemèèster van Ostende is John Crombez. 
 Bekende Ostendenoars 
 Arno: zanger
 Constant Permeke: schilder
 Geert Lambert: polletieker
 Gunter Lamoot: kluchtigoard 
 Herr Seele: têkenoare
 James Ensor: schilder
 Jean-Marie Dedecker: polletieker
 Johan Vande Lanotte: polletieker
 Kamagurka: tèkenoare
 Leon Spilliaert: schilder
 Lucy Loes: zangeresse
 Raoul Servais: moaker va animoatiefilms
 Wendy Van Wanten: zangeresse
 Rik Samaey: basketter
 August Beernaert: polletieker

 Ofbeeldingn 
750px

 Externe koppelienge 
 Oostendse Verhalen - Ne site in 't Ostends'' over Ostende, ze toale e z'n inweuners


Categorie:Stad in West-Vloandern